18 Tsela e Lefatshe le le Solofeditsweng le neng le le letala e bile le ungwa ka yone e ne e dira gore fela fa go umakwa mafelo mangwe a lone motho a akanye ka maemo a a tshwanang le paradaise. Seno se bontshiwa sentle ke polelelopele e e mo go Isaia kgaolo 35, e e diragaditsweng la ntlha fa Baiseraele ba ne ba boa ba tswa kwa Babelona. Isaia o ne a bolelela pele jaana: “Ruri le tla ntsha dithunya, mme le tla ipela ka boipelo le ka selelo sa boitumelo. Le tla newa kgalalelo ya Lebanona, le bontlentle jwa Karemele le Sharona. Go tla nna le ba ba tla bonang kgalalelo ya ga Jehofa, bontlentle jwa Modimo wa rona.” (Isaia 35:2) Lebanona, Karemele le Sharona ke mafelo a e tshwanetseng ya bo e ne e re fa a umakwa, Baiseraele ba bo ba bona ka leitlho la mogopolo lefelo le le kgotsofatsang, le lentle.